Den nordiske motstandsbevegelsen

Historie

På midten av 1990-tallet etablerte et antall av tidligere medlemmer i Vitt Ariskt Motstånd (VAM), deriblant Klas Lund, Svenska Motståndsrörelsen. I desember 1997 ble den grunnlagt av ansatte i den nasjonalsosialistiske avisen Folktribunen sammen med personer fra Nationell Ungdom og tidligere VAM.
I 2003 fusjonerte Svenska Motståndsrörelsen med Den Norske Motstandsbevegelsen, og den nye organisasjonen fikk navnet Den Nordiske Motstandsbevegelsen. Etter dette ble organisasjonen mer militant i sin retorikk. I 2006 ble ungdomsorganisasjonen Nationell Ungdom oppløst. Også den norske avdelingen ble oppløst etter noen år, men oppstod igjen rundt 2010. Den finske avdelingen ble dannet i 2008, og i 2013 ble en dansk avdeling grunnlagt og senere nedlagt. Per utgangen av 2017 er en ny dansk avdeling opprettet, samt en islandsk avdeling. Idag finnes det altså fem avdelinger i henholdsvis Norge, Sverige, Finland, Danmark og Island.
Høsten 2015 ble det hevdet at organisasjonen hadde mottatt økonomisk støtte fra den russiske høyreekstreme og paramilitære organisasjonen Russian Imperial Movement, som blant annet har sendt frivillig-soldater til den prorussiske siden i krigen i Øst-Ukraina. Organisasjonen har dementert denne påstanden.

Ideologi

Den Nordiske Motstandsbevegelsen bekjenner seg til det  nasjonalsosialistiske verdensbildet, hvis sentrale tema er å akseptere naturens lover. Organisasjonen er blant annet kjent for sitt kritiske fokus på jøders innflytelse på samfunnet, idet den anses å undergrave interessene til de opprinnelige befolkningene i landene hvor jøder har tilhold. Organisasjonen mener at jødenes virksomhet, især med tanke på deres rolle i å promotere stadig økt innvandring til Norden fra arabiske og afrikanske land, utgjør et folkemord på dem som er av nordisk etnisitet.
Organisasjonens mål er å etablere en felles nordisk stat. Den svenske Säkerhetspolisen hevder at denne vil være totalitær og vil etableres via revolusjon. Organisasjonens eget partiprogram presiserer at «Den Nordiske Motstandsbevegelsens fremtidige stat er autoritær, men ikke totalitær […]». I en tale utdyper bevegelsens tidligere leder, Klas Lund, dette på følgende måte: «Selv om Motstandsbevegelsen streber etter å skape en stat med autoritært lederskap, er det også vårt mål å utvikle og sikre frihet og demokrati. Den nordiske nasjonalsosialistiske republikken kommer til å være en lederstat, men den kommer også til å være et folkedemokrati.»
Videre hevder organisasjonen at det kreves en kamp som kommer til å kreve blodsutgytelse:
«Ingen kan gå med i Motstandsbevegelsen om han ikke kan eller er forberedt å forsvare med vold seg selv, sin organisasjon eller sine kamerater... Sveklinger eller feiginger har ingen plass hos oss. Ingen skal kunne unngå sin mannlige plikt [...] Det eneste fæle eller skammelige med at unge svensker har skadet eller drept fremmede og fiender, er at alle andre svensker ikke gir dem sin støtte når massemedia starter sine hetskampanjer».
I sine utgivelser hyller organisasjonen personer som Adolf Hitler, Corneliu Codreanu, Hugo Chávez, Savitri Devi, George Lincoln Rockwell og Robert Jay Mathews. I et NRK-intervju fra 2014 uttaler Haakon Forwald, representant for den Norske motstandsbevegelsen, at de anser Adolf Hitler som «et av det forrige årtusenets aller største mennesker. En kriger som kjempet og stred for den ariske rase og Europas fremtid».

Organisasjon

Strukturen innad i Motstandsbevegelsen er hierarkisk. Bevegelsen ledes av organisasjonens nordiske leder. I hvert land finnes også en egen leder og et riksråd. I de fleste tilfeller tas avgjørelser etter diskusjon i Riksrådet. Lederen har dog muligheten til å ta avgjørelser på egenhånd, om dette kreves.
Riksrådet er en del av riksorganisasjonen, som i tillegg til Riksrådet består av personer med ledende oppgaver innen blant annet propaganda og administrasjon. Landene er delt inn i reder, og hvert rede har en operativ sjef, redesjefen.
Innenfor redene finnes det lokale aktivistgrupper, kalt kampgrupper, som styres av en kampgruppesjef.
Nordenrådet består av ledende medlemmer fra hvert av de nordiske landene, og arbeider med blant annet felles nordiske kampanjer og aksjoner, og standardisering av virksomheten i de ulike landene.

Virksomheter

Som deler med spesifikke formål innenfor organisasjonen finnes Nationellt Motstånd forlag. Det finnes også Fånghjälpen, en støtteorganisasjon for aktivister i fengsel, samt Motståndsrörelsen Media som produserer youtubefilmer, og nettavisene Frihetskamp, Nordfront, Vastarinta, Nordurvigi og Nordfront.dk.

Aktivitet

Motstandsbevegelsens virksomhet består av både intern og utadrettet virksomhet. Den interne virksomheten inkluderer blant annet sosiale treff, trening, friluftsaktiviteter og studiegrupper. Den utadrettede aktivismen består blant annet av regelmessige torgmøter, demonstrasjoner, avissalg, flygeblad-utdelinger, oppklistring av plakater, klistremerker og bannere.

Nordiske sikkerhetsmyndigheter om Nordiske motstandsbevegelsen

Den Nordiske Motstandsbevegelsen er den nasjonalsosialistiske grupperingen som de nordiske sikkerhetsmyndigheter vurderer som den største trusselen mot de nordiske landenes indre sikkerhet. Organisasjonen bedømmes å spille hovedrollen i det som Säkerhetspolisen kaller for hvit makt-miljøet. Den Nordiske Motstandsbevegelsen blir hevdet å ha tydelige militante trekk. Säkerhetspolisen mener at det har skjedd at medlemmer ble utsatt for disiplinære tiltak når de har begått en forbrytelse eller oppført seg på en måte ikke overensstemmende med Den Nordiske Motstandsbevegelsens ideologi.